มันนี่ทูเดย์
ลีสซิ่งกสิกรไทย ชูดอกเบี้ยพิเศษดันยอด
16 มี.ค. 2558

ลีสซิ่งกสิกรไทย ชูดอกเบี้ยพิเศษดันยอด
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย เปิดเผยว่า อัตราดอกเบี้ยสินเชื่อเช่าซื้อรถยนต์คงยังไม่สามารถปรับลดลงได้มากนัก เนื่องจากส่วนต่างดอกเบี้ยของธุรกิจเช่าซื้อต่ำมากอยู่แล้ว และคาดว่าผู้ประกอบการธุรกิจเช่าซื้อแต่ละราย คงหลีกเลี่ยงการแข่งขันด้านราคากันเอง ซึ่งต้นทุนการเงินที่ลดลงจะทำให้บริษัทหันมาปรับกลยุทธ์ด้านการทำตลาดมากขึ้น โดยนำส่วนต่างที่เกิดขึ้นมาเสนออัตราดอกเบี้ยพิเศษให้กับลูกค้าในรถรุ่นใหม่บางรุ่นแทน เพื่อจูงใจลูกค้าและช่วยกระตุ้นยอดขายได้อีกทางหนึ่ง ปัจจุบันอัตราดอกเบี้ยเช่าซื้อรถป้ายแดงอยู่ประมาณ 2.45-2.65% เนื่องจากสินเชื่อเช่าซื้อจะคิดดอกเบี้ยคงที่ แม้ขณะนี้ต้นทุนดอกเบี้ยจะลดลงก็ตาม แต่ก็ยังไม่เห็นการส่งผ่านมากนัก โดยอัตราผลตอบแทนพันธบัตรรัฐบาลระยะ 5 ปี ที่ถือเป็นต้นทุนหลักของบริษัทเพิ่งเริ่มปรับลดลง
อนุสรณ์ยันควรเดินหน้าภาษีที่ดิน
นายอนุสรณ์ ธรรมใจ รองอธิการบดีฝ่ายวิจัยและบริการวิชาการและคณบดีคณะเศรษฐศาสตร์ มหาวิทยาลัยรังสิต เปิดเผยว่า ผลของการไม่ปฏิรูประบบภาษีและชะลอการจัดเก็บภาษีที่ดินและสิ่งปลูกสร้างจะทำให้เศรษฐกิจไทยในระยะปานกลาง (3-5 ปี) และในระยะยาว (5 ปีขึ้นไป) จะส่งผลให้ประสบปัญหาทั้งในมิติความเป็นธรรมและความเหลื่อมล้ำทางเศรษฐกิจ ซึ่งการกระจุกตัวของการถือครองที่ดินในสังคมไทยถือว่าเป็นปัญหาที่อยู่ในระดับรุนแรงมาก จึงเห็นว่าต้องใช้ภาษีที่ดินในอัตราก้าวหน้าแก้ไขปัญหาที่เกิดขึ้น